樂溫舟中作
作者：晁公遡
朝代：宋

paragraphs: 密雲卷雨歸空山，暮林接翅昏鴉還。
須臾水面明月出，滄江萬頃瑠璃寒。
波平汗漫天無風，水光月色相爲容。
臨流愛此無盡碧，乘月直下滄浪中。
江心石出高崔嵬，水作鏡面無停埃。
琉璃萬頃忽破碎，知是一葦橫江來。
中流與月更媚嫵，湛湛無聲翠光舞。
飄然長嘯順流下，櫂夫請留恐仙去。
姑令結纜寒沙邊，月方正中光入船。
洗杯索酒屬明月，今夕之樂寧非天。